Bybelskool » Opsomming van die boodskap van Openbaring
Ek het tyd geneem om ’n prentjie van die hele boodskap van Openbaring op ’n kernagtige manier op te som. Hier is my poging – met al sy gebreke – om as ’n raamwerk te dien, waarbinne ’n mens jou eie verstaan van die boek kan vorm.
Boodskap aan die kerk – Openbaring 1-3
Skep moed uit die visie op Jesus Christus en sy agenda vir die wêreld – hfst 1
Bly te alle tye aan Hom getrou – Efese, Smirna, Pergamum, Tiatira – hfst 2
Fokus op die gemeenskap met die Here Jesus – Sardis, Filadelphia, Laodisea – hfst 3
Verlossing van die heelal – Openbaring 4-11
Word geïnspireer deur die Hemelse erediens wat alles begin – hfst 4
Word geënergeer deur die Lam wat die Boekrol van God se agenda vir die wêreld opneem – hfst 5
Sien raak hoe die eerste ses seëls van die boek die selfvernietigende oordeel deur oorloë, konflik, hongersnood, vervolging en kosmiese ontwrigting in die heelal beskryf – hfst 6
Word bemoedig deur die feit dat God die kerk op aarde en in die hemel beskerm hiervan – hfst 7
Sien raak dat God gebede hoor en dit gebruik in sy verlossende oordeel van die sewende seël met sy sewe trompette – hfst 8
Sien raak hoe die eerste ses trompette die natuur, die leefwêreld en die ongelowige mensdom tref – hfst 8-9
Raak betrokke by God se verlossingsplan wat hy in dié tyd uitwerk deur die kerk (boekrolletjie) – hfst 10
Word bemoedig deur die feit dat God steeds die kerk beskerm en sy heerskappy vestig deur ons getuienis (twee getuies) – hfst 11
Skep moed dat die sewende trompet uiteindelik blaas en dat God se koninkryk sigbaar word – hfst 11
Verlossing van die mensdom – Openbaring 12-22
Skep moed uit die feit dat God Sy Seun en die kerk beskerm teen alle aanslae van die Satan in die hemel en op aarde – hfst 12
Raak bewus van die insig wat God ons gee in die planne van die Bose driemanskap (Satan, antichris, valse profeet) sodat julle kan volhard in geloof – hfst 13
Wees intens bewus van die feit dat die oes van gelowiges (graan) en ongelowiges (druiwe) tans ingesamel word – hfst 14
Weet dat die oordeel onafwendbaar gaan aanbreek – hfst 15
Sien raak hoe God se oordeel in sewe bakke die hele kosmos gaan tref en Babilon, die sentrum van politieke, ekonomiese en godsdienstige teenstand, sal vernietig – hfst 16-18
Juig saam met alle gelowiges oor die bruilofsfees van die Lam wat sal aanbreek en die vernietiging van die antichris en die valse profeet sal beteken – hfst 19
Wees bly dat die Satan geoordeel sal word, dat die 1000 jaar van vrede sal aanbreek en die kinders van God bekend gemaak sal word aan die wêreld – hfst 20
Fokus op die visie van God wat hemel op aarde sal skep vir sy volk, die Nuwe Jerusalem – hfst 21
Luister na die Here Jesus Christus wat ons verseker dat Hy spoedig weer sal kom en ons aanmoedig om vas te hou aan sy woorde – hfst 22
Nov 17, 2013 at 20:26 | #
Dankie vir hierdie “handige” opsomming!
Aug 25, 2017 at 10:26 | #
Openbaring1 .Ek sal dit waardeer as u vir my kan help met die betekenis van die vewysings na dit wat Johannes gesien het vanaf vers 13. Die lang kleed, goud geborduurde band, hoog om sy bors en nie meer om sy heupe nie, hare op Sy kop en die voete soos geelkoper, Sy stem? Byvoorbaat baie dankie. Cobus van Bloemfontein.
Aug 25, 2017 at 12:23 | #
Johannes beskryf hier wat hy gesien het.
In die eerste plek is dit dus ‘n aanduiding van die werklikheid van sy Openbaring.
In die tweede plek is dit ‘n aanduiding van die majesteit en glorie van Jesus as die Seun van die mens. Daarom is daar ooreenkomste met die beskrywing van die Seun van die mens in Daniël 7:13-14. Jesus het immers dit van Homself gesê dat Hy die Seun van die mens is (Matt. 9:6; 10:23; 11:19).
In die derde plek is dit ‘n aanduiding van Jesus se goddelikheid, omdat Hy ook eienskappe deel met die “Oue van dae”, God self, soos ons dit in Daniël 7:9-10 aantref.
‘n Mens kan in die vierde plek ook ooreenkomste sien met die kleed van die hoëpriester in Levitikus 28 wat ‘n aanduiding is daarvan dat Jesus nou die Middelaar tussen God en mens is.
In die vyfde plek is daar ooreenkomste met die voorkoms van die engel van Daniël 10:5-6. Die visioen beteken dus ook dat Jesus ‘n hemelse gestalte het benewens sy aardse een.
Oct 9, 2017 at 08:41 | #
Oct 9, 2017 at 08:47 | #
Apr 20, 2019 at 06:59 | #